ועדת הכלכלה, כנסת 15, פרוטוקול מספר 328, 2001-07-24 12:30

אברהם פורז: אני פותח את הישיבה.

אברהם פורז: למעשה, בשבוע שעבר סיימנו לדון בכל הנושאים, ונותר לנו רק נושא אחד להכריע בו: ההצעה של חבר-הכנסת מיכאל איתן מצד אחד על הגבלת משדרים למבוגרים, ומצד שני הצעה של מספר חברי-כנסת - וביניהם יגאל ביבי, וקנין ואחרים - להסדר שלמעשה ימנע לחלוטין את האפשרות של ערוצי המין, או ערוצי הפורנוגרפיה.

אברהם פורז: בהצבעה שהתקיימה בשבוע שעבר, נוצר שוויון בין שתי הגרסאות, כשבעד הצעת איתן הצביעו שבעה חברי-כנסת, ובעד הצעת יגאל ביבי הצביעו שבעה חברי-כנסת, וחבר-כנסת אחד לא השתתף בהצבעה.

אחמד טיבי: והוא נמצא כאן היום.

אברהם פורז: חבר-הכנסת אחמד טיבי לא היה נוכח בישיבה.

אברהם פורז: הסדר הטוב אומר שקודם מחליטים האם יש רביזיה, אבל אני בכל זאת אאפשר למספר חברי-כנסת להתבטא, כי אולי זה ייתן לנו אפשרות לדעת איפה אנחנו עומדים.

אחמד טיבי: אמנם לא נכחתי בהצבעה הקודמת, אבל אני פה היום, ואני מתכוון לנקוט עמדה, שיכולה להכריע בין שתי ההצעות.

אחמד טיבי: מכיוון שתהיה כאן רביזיה, באנו בדברים, חברי-הכנסת רונן, קליינר ואנוכי, ויש לשלושתנו הצעת פשרה, ובה שלושה סייגים שיחוברו להצעה של מיקי איתן, בתנאי שחבר-הכנסת מיקי איתן יסכים להסיר את הצעתו.

נעמי חזן: אני שותפה להצעה הזאת, חבר-הכנסת טיבי, ותצטרך גם את הסכמתי.

יגאל ביבי: ברור.

אחמד טיבי: ההצעה של חברי-הכנסת רונן, קליינר ושלי, מכילה את הצעתו של מיקי איתן פלוס שלושה סייגים.

אחמד טיבי: אגב, יש שתי אופציות: או שמיקי איתן יסכים שאלה יהיו הנחיות כלליות של המועצה, פלוס שלושת הסייגים - שלא יהיה פורנו מקומי, כלומר: לא יהיו הפקות מקומיות, לא יהיו שידורים בחינם, ולא יהיה למשל PACKAGE חינם לחודש, שלושה חודשים וארבעה חדשים, ורצועת השידור תישאר רצועת שידור בשעות 22:00 עד 4:00 לפנות בוקר, כלומר YES או הכבלים לא יתחילו לשדר פורנו פתאום בצהרים - ואם חבר-הכנסת איתן או מישהו אחר לא מסכים לזה, בכל זאת נבקש ששלושת הסייגים האלה יצורפו להצעה של חבר-הכנסת איתן.

נחמה רונן: אני רוצה לומר בפתח דבריי, שמה שהנחה את חברי-הכנסת טיבי, קליינר ואותי זה קודם כל לדאוג שחוק הבזק יוכל לעבור, ולעשות כל מאמץ למצוא דרך שאפשר יהיה לפתוח את שוק התקשורת לתחרות.

נחמה רונן: לעצם העניין, ניסינו למצוא את הנקודות הבעייתיות ביותר, ואת הדרך שאפשר להוציא מהן את העוקץ.

נחמה רונן: לקחנו את ההצעה של חברי-הכנסת נעמי חזן ומיקי איתן כבסיס.

נחמה רונן: אנחנו מבקשים שההצעה הזאת תצא מהחוק, וההסתייגות הזאת לא תהיה כתובה בחוק, כך שבחוק לא יהיה כתוב לא שמותר ערוצי פורנו ולא שאסור ערוצי פורנו, כלומר: לא תהיה לכך התייחסות בחוק.

נחמה רונן: אבל, ההצעה הזאת עם כל ההסתייגויות שיש בה וכל ההנחיות שיש בה לגבי קידוד ערוצי הפורנו וקידוד ה-PAY TV עם שלושת הכרטיסים, שלושת הוורסיות, יהפכו להיות לכללים מכתיבים, שהמועצה תיתן לחברות הכבלים והלוויין, ולכן הם לא יוזכרו בחוק.

נחמה רונן: כתוספת להצעה הזאת, אני רוצה לקבוע בהסכמת חבריי וחברים אחרים, שקודם כל יהיה איסור הפקות מקור ישראליות בנושא הזה.

נחמה רונן: אין לנו שום עניין לעודד תעשיית פורנו כחול-לבן.

נחמה רונן: הדבר השני – לא מקובל עלינו לחלוטין, שיהיו מבצעי חינם של הלוויין ושל הכבלים שבהם תינתן לאנשים האפשרות לצפות חינם בערוצי הפורנו למשך שלושה חודשים, חודש או חודשיים.

נחמה רונן: אם הם רוצים לראות ערוצים אלה, הם ישלמו עבורם, ולא יקבלו אותם בחינם.

אברהם פורז: החל מהרגע הראשון.

נחמה רונן: החל מהרגע שיתקבל החוק.

נחמה רונן: לגבי מה שהיה, אין לנו מה לעשות.

נחמה רונן: דרך אגב, אני יודעת שגם היום זה אסור, אבל משום מה אין בעניין הזה אכיפה.

נחמה רונן: הדבר השלישי – כפי שאמר חבר-הכנסת טיבי, רצועת השידור נשארת כמו שהיא, לא מורחבת לא לשעות היום ולא לשעות הצהרים, אלא נשארת כפי שקבעה אותה המועצה.

נחמה רונן: אם תהיה הסכמה של הוועדה לנוסחה הזאת, קבוצת וקנין-ביבי לא תעמיד את ההסתייגות שלה להצבעה פה בוועדה, אלא תעביר אותה למליאה, ובמליאה אלוהים גדול, ונראה מה יהיה.

נעמי חזן: אדוני היושב-ראש, המטרה של ההצעה של חבר-הכנסת איתן ושלי היתה למנוע בחקיקה התייחסות לתכנים כלשהם, ובכל זאת גם להציע הצעה אופרטיבית לפתרון הסוגייה של הפורנוגרפיה, על-פי רגישויות של מגזרים שונים.

נעמי חזן: אם אפשר שלא להכניס את העניין הזה לחקיקה ולהעביר אותו למועצה לשירותי כבלים עם הנחיות, הדבר הזה נראה לי נכון.

נעמי חזן: חבר-הכנסת איתן תקשיב, כי אני חושבת שאני מדברת בשמך.

נעמי חזן: יש לי רק שאלה אחת: אם אני מוותרת, יחד עם חבר-הכנסת איתן, על ההסתייגות שלי, ואין הסכמה כללית שיש ויתור על כל ההסתייגויות, בעצם המאבק כאן יעבור למליאה.

נעמי חזן: אני רוצה למנוע את זה, ומשום שאני רוצה למנוע את זה, אני מציעה שכולם יוותרו על ההסתייגויות, ונקבל פה אחד את ההצעה.

אברהם פורז: ואם חבר-הכנסת יגאל ביבי לא רוצה, מה נעשה?

נעמי חזן: אם לא, תעלה את כל ההסתייגויות.

מיכאל קליינר: גם אני וחברי-הכנסת רונן וטיבי דיברנו ארוכות עם כל הצדדים, וגם עם חבר-הכנסת ביבי, וברור שהגענו לאיזון מסוים, חברת-הכנסת חזן.

מיכאל קליינר: אדוני היושב-ראש, חלק מהאיזון הזה זה שהחלטת הוועדה תוגש, כפי שרצית, כהחלטה שאין בה ההסתייגות של חבר-הכנסת ביבי, אבל תישמר לו הזכות להגיש אותה למליאה.

מיכאל קליינר: זאת ההבנה ששלושתנו הגענו אליה.

מיכאל קליינר: להבנות אחרות אנחנו לא מחויבים.

מיכאל קליינר: לגבי מה שלא אמרו חבריי, חברי-הכנסת טיבי ורונן, זה לא נכון שלגמרי לא תהיה חקיקה שנוגעת לקידוד.

מיכאל קליינר: כן תהיה חקיקה שמחייבת את הרשות לבצע קידוד, רק לא יהיה אזכור לשאלה האם יהיה מדובר בבוגרים, זקנים או צעירים.

מיכאל קליינר: ברוח ההסמכה הזאת שאנחנו נחוקק כאן, והיא תיקרא תיקון איתן-חזן, תהיה הסמכה לקידוד, שבתוכה המועצה תכניס את כל אותם דברים שהיו בהצעת-החוק של איתן-חזן ואת אותם שלושה נושאים, שחברי-הכנסת טיבי, רונן ואני הוספנו, קרי: לא מבצעי חינם, לא הפקת פורנו מקומית, ושמירה על שעות שידור בלילה ולא שידור במשך 24 שעות.

מיכאל קליינר: כל זה ביחד יהיה בעצם המצב החוקי הקיים.

מיכאל קליינר: הם יגישו את ההסתייגות.

מיכאל קליינר: אם היא תעבור, יושב-ראש הוועדה יוכל להגיב כפי שהוא מגיב.

נחמה רונן: דרך אגב, כשאנחנו אומרים שיוזכר בחוק שבאחריות המועצה לעשות קידוד, זה קידוד על פורנו, על אלימות ועל כל דבר שהמועצה תחליט.

נחמה רונן: לא נכתיב לה על מה.

ראובן ריבלין: זה בבחינת המלצה.

מיכאל איתן: אני רוצה בקצרה מאד לומר, שנפגשתי אמש לשיחה ארוכה עם חברת-הכנסת נחמה רונן, ואני מניח שאת כל מה שהיא אמרה לי, היא אמרה גם כאן.

מיכאל איתן: הדברים מקובלים עליי, ואני חושב שהם מקובלים על כל חברי הוועדה.

מיכאל איתן: יהיו גם יוזמות פרטיות שלה, שאני חושב שגם עליהן צריך לתת את הדעת, אבל לא ברגע זה.

נחמה רונן: לא העליתי אותן כאן.

מיכאל איתן: אבל אני חושב שגם את זה צריך להעלות, כי זה קשור לנושא, אבל לא ברגע זה.

מיכאל איתן: לגבי השיחה שלי עם חבר-הכנסת יגאל ביבי שבא אליי היום כדי לדבר אתי, את חבר-הכנסת יגאל ביבי מטרידה העובדה, שבהצעה שאני הגשתי יחד עם האחרים יש אלמנט של אזכור כל הנושא הזה ומתן לגיטימציה בחוק לשידורים למבוגרים, שהם לדבריו – ובצדק – כיסוי לדברים שהוא לא היה רוצה שיהיו בספר החוקים.

מיכאל איתן: אני חשבתי שאולי יש דרך לשפר, וגם אולי להגיע להבנה, כך שגם הוא יעשה ויתור מסוים.

מיכאל איתן: ההצעה שלי אומרת, שהדברים לא ייקבעו בחוק, אלא ייקבעו על-ידי המועצה, וזה בסדר, אבל אנחנו כן נחוקק משהו - ונחשוב איך לנסח את הדברים - שיאמר שכל אזרח יוכל לקבל את האפשרות לחסום ערוץ שהוא לא רוצה בו.

מיכאל איתן: אני לא רוצה להגיד איזה ערוץ, מה אכפת לי איזה.

מיכאל איתן: אם מישהו ירצה לחסום את ערוץ הבישול, שיחסום את ערוץ הבישול, אם הטכנולוגיה מאפשרת.

אתי בנדלר: אתה מדבר רק על ערוץ, או כל שידור?

מיכאל איתן: לפני שטועים בפרשנות, גברתי היועצת המשפטית, ההצעה שלי אומרת שהמועצה תקבע, כפי שהיא קבעה עד היום, ואנחנו לא נתערב בחקיקה.

מיכאל איתן: היא תקבע את הכללים, אלא שאנחנו נותנים הנחיה כללית לגמרי למועצה, שבנוסף לכללים שהיא תקבע, היא תדאג לכך שהצורה הטכנית של קליטת הערוצים תהיה כזאת שאזרח יוכל לחסום כל ערוץ שיחפוץ על-ידי בקשה, על-ידי סידור כזה או אחר, על-ידי קידוד הכרטיס, מאחר שזה אפשרי מבחינה טכנולוגית.

נסים זאב: אדוני היושב-ראש.

יגאל ביבי: חבר-הכנסת זאב, תעשה לי טובה!

נסים זאב: אני רוצה לדבר.

יגאל ביבי: חבר-הכנסת וקנין, אני הולך.

נסים זאב: על מי אתה מאיים?

נסים זאב: אתה יכול לשבת פה, למה אתה צריך לאיים?

נסים זאב: שב וכבד את המעמד.

נסים זאב: אני רוצה לומר במשפט אחד, שלדעתי החקיקה הזאת היא חקיקה זנותית.

נסים זאב: אנחנו כל הזמן מטיפים לאלימות.

נסים זאב: רק אתמול היה דיון בכנסת על נושא האונס וריבוי האלימות.

נסים זאב: אני חושב שצורת השידור לא תיתן את התשובות הנכונות, וגם מגבלת השעות והנושא הכספי כביכול, לא ימנעו מילדים לצפות בשידורים האלה.

נסים זאב: אדרבה, ככל שזה יעלה יותר, כך המוטיבציה שלהם לצפות בתכניות אלה תגדל.

נסים זאב: אנחנו יודעים שהיום במציאות, מי ששולט בבית זה הילדים ולא ההורים ברוב המקרים.

נסים זאב: הורה שיגיע למצב של צפייה בסרטי פורנו, תהיה לו בעיה למנוע ממנו את הצפייה בשידור, אם הוא יבקש.

נסים זאב: לכן אני חושב שאנחנו צריכים לראות לנגד עינינו ברגע האמת את הצורך לחסום את השידורים האלה ולמנוע מהילדים לצפות בשידורים האלה.

נסים זאב: אני מבקש מכל חברי הוועדה לקבל את ההצעה רק כפי שהיא הוצעה על-ידי הרב וקנין, מר יגאל ביבי ידידנו וחבר-הכנסת יצחק גאגולה.

אברהם פורז: אני רוצה לנסות לסכם איפה אנחנו עומדים, ונראה האם הבנתי נכון, ואם לא הבנתי – תתקנו אותי.

אברהם פורז: אני הבנתי שחבר-הכנסת איתן, חברת-הכנסת רונן, חבר-הכנסת קליינר וחברת-הכנסת נעמי חזן מציעים את ההסדר הבא: שהמועצה לכבלים תקבל החלטות, האומרות את הדברים הבאים: השידורים המכונים פורנוגרפיה, אלה שידורי המין, לא יחרגו גם בעתיד מהשעות שהיו מקובלות עד כה.

מיכאל איתן: לא, לא ייאמר בכלל "שידורי המין".

אברהם פורז: המועצה לכבלים תקבל החלטות לפי המלצתנו, למרות שהן לא מחייבות אותה כל עוד הן לא כתובות בחוק, אבל זאת נניח משאלת חברי-הכנסת: אל"ף – שרצועת השידור לא תחרוג ממה שהיה מקובל עד כה, מהשעות 22:00 עד 4:00 לפנות בוקר ולא בשעות אחרות; בי"ת – תובטח האפשרות, שהערוצים האלה יהיו מקודדים, באופן שהלקוח יוכל למנוע צפייה אקראית בשידורים האלה; גימ"ל – הערוצים האלה, גם לפי ההנחיה של המועצה, אף פעם לא יינתנו בחינם, אלא הם צריכים תמיד להיות כנגד תשלום מיוחד, וגם אם מכריזים על מבצע, הערוצים האלה לא ישודרו בחינם.

אברהם פורז: הדבר האחרון הוא שהמועצה לכבלים, במסגרת סמכויותיה, תקבע שהסרטים שישודרו יהיו רק חומר קנוי מייבוא, לא הפקות מקוריות ישראליות, והם לא ייכנסו למסגרת הפקות המקור שלנו של 8%-12%.

אברהם פורז: המועצה לכבלים היא גוף סטטוטורי סוברני.

אברהם פורז: אם יושבת-ראש המועצה לכבלים תאמר שהדברים האלה מקובלים עליה, והשר – ככל שיש לו סמכות – גם הוא יאמר שזה מקובל עליו, חברי-הכנסת יסתפקו בהצהרה הזאת, ויבקשו שלא לחוקק שום דבר, גם לא את הסעיף המקורי של מיכאל איתן.

מיכאל קליינר: לא, מלבד הסכמה כללית לקידוד.

אברהם פורז: הסמכה לקידוד קיימת ממילא.

ראובן ריבלין: אין ויכוח על זה.

אברהם פורז: לאור ההצהרות האלה שיינתנו על-ידי יושבת-ראש המועצה - שבכל זאת יש לה SAY שם -ועל-ידי השר, חברי-הכנסת שבפעם הקודמת הצביעו בעד הצעת איתן וגם חבר-הכנסת טיבי, יסתפקו בזה.

אברהם פורז: בנוסף לזה, למען הסדר הטוב, יש בפנינו הצעה של חברי-הכנסת יגאל ביבי מהמפד"ל, סגן השר וקנין, חבר-הכנסת גאגולה מש"ס ואחרים, שעומדים בתוקף על כך שהצעתם, כפי שנוסחה בפעם הקודמת, תיכנס לחוק.

אברהם פורז: אם עמדתם לא תתקבל, הם רוצים לרשום זאת כהסתייגות, והיא תעלה למליאה, מתוך ידיעה שליושב-ראש ועדת הכלכלה יש סמכות הקבועה בתקנון הכנסת, שבמקרה שמתקבלת הסתייגות, הוא יכול לבקש להחזיר את החוק לוועדה ולא להתקדם לקריאה שנייה ושלישית.

אתי בנדלר: להחזיר את החוק לוועדה לצורך דיון מחדש בנושא.

אברהם פורז: ליושב-ראש הוועדה גם יש סמכות לבקש זאת לפי סעיף 127.

נחמה רונן: שאלה אחת שנשארה פתוחה היא, האם אנחנו יכולים וצריכים להכניס לחוק סעיף, שיעזור למועצה לקבוע איזשהו מנגנון של קנס.

אברהם פורז: יש לה אפשרות כזאת.

אברהם פורז: עד היום היה מצב שבעל זיכיון של הטלוויזיה בכבלים שהפר את תנאי הזיכיון, הסנקציה היחידה שהיתה כלפיו זה ביטול זיכיונו, דבר שהוא מרחיק לכת.

אברהם פורז: אני מעיד על כך שהכנסנו בחוק עיצומים כספיים, ובמקרה של הפרת הוראה של המועצה, ניתן להטיל עיצום כספי.

יצחק וקנין: השאלה היא האם לקבוע בחוק איזה סכום.

אברהם פורז: מצוינים סכומים, 70,000 שקל על כל הפרה.

אברהם פורז: חבר-הכנסת וקנין, אם המועצה לכבלים תקבל את ההחלטות כפי שהומלצו כאן, הסיכוי שחברות הכבלים יפרו את ההחלטות וישדרו בכל זאת תוך הפרה, נראה לי לא סביר.

יצחק וקנין: אגב, אני ישבתי עם דורית ענבר, והיא אמרה לי שכן מתבצעות הפרות.

יצחק וקנין: אני ציינתי בפניה עובדה, שהיום גם YES וגם הכבלים מוכרים את החבילה הזאת בלי כסף.

יצחק וקנין: על-פי החוק הקיים של המועצה, אסור להם לעשות את זה, והיא אמרה לי שאין לה סנקציה נגדם, מלבד לשלוח מכתב.

יצחק וקנין: גם היום הם מפירים את החוק.

מיכאל קליינר: דורית ענבר, זה קנס מנהלי.

אברהם פורז: עיצומים כספיים זה כמו ברירת קנס בעבירות תעבורה.

אברהם פורז: אם עברת עבירה, יש סכום קצוב, שאוטומטית מוטל כקנס.

אליעזר כהן: מכיוון שמסתמנת הסכמה בין חברי-הכנסת מיקי איתן לחבר-הכנסת יגאל ביבי, אני לא יודע האם הם צריכים הפסקה של חמש או עשר דקות, אבל אני מציע שיסכמו איזשהו נוסח מוסכם על דעת שניהם, ויהיה כאן רוב להצבעה.

נחמה רונן: זה מסוכם.

אברהם פורז: לאחר שבפעם הקודמת היתה הצבעה על הסעיף הזה, אני קודם כל אצביע על הרביזיה.

אברהם פורז: אם יהיה רוב לרביזיה, הסעיף נפתח.

אברהם פורז: אם לא – אנחנו נלך כמו בפעם הקודמת, בשתי גרסאות.

אברהם פורז: מי בעד רביזיה לסעיף הזה?

אברהם פורז: בעד – 10 נגד – מיעוט הרביזיה התקבלה.

לאה ורון: חבר-הכנסת צינקר, אני מבינה שאתה מצביע במקום רומן ברונפמן.

אלכסנדר צינקר: כן.

ראובן ריבלין: 10 מתוך 14, כי חברי מפלגת העבודה לא פה.

ראובן ריבלין: למפלגת העבודה אין דעה בעניין הזה.

לאה ורון: חבר-הכנסת כבל לא נמצא פה.

אברהם פורז: רבותיי, כרגע הנושא נפתח, ואני קובע בזה שיש רביזיה.

אברהם פורז: גברתי יושבת-ראש המועצה לשידורי כבלים ולוויין, עורכת-הדין דורית ענבר, את שמעת פה את הבקשה של חברי-הכנסת לגבי השעות, לגבי האיסור של הפקה מקומית, האפשרות לקדד את השידורים ואי הכללתם במבצעים, זאת אומרת: שהם ישודרו רק כנגד תשלום.

אברהם פורז: דורית ענבר היא לא בעלת הבית של המועצה בלבד, אבל אני רוצה לדעת מה עמדתה, והאם היא חושבת שהרעיונות האלה נכונים.

אברהם פורז: אחר-כך נשאל גם את השר מה עמדתו.

דורית ענבר: לפני כחודשיים, המועצה דנה והחליטה, לאחר שימוע לציבור, על קביעת מדיניות בעניין משדרים למבוגרים, שהיא קביעה כשלעצמה מחמירה.

דורית ענבר: היא מחייבת קידוד, היא מחייבת הצפנה, היא אוסרת פרומו, שידורים שמערבים קטינים ועוד כהנה וכהנה הוראות.

דורית ענבר: אני ביום חמישי הקרוב מקיימת ישיבת מועצה, כשבפני חברי המועצה יונחו התיקונים הללו במסגרת תיקון של כל ההחלטה הזאת, והפיכה של החלטת המדיניות לכללים.

דורית ענבר: אני כבר אומרת שיינתן, וצריך להינתן, זמן לתגובות הציבור.

דורית ענבר: הנוסח המלא של ההצעה הזאת יהיה באתר האינטרנט של המועצה החל מיום חמישי הקרוב, ולכל המאוחר מיום ראשון, ומי שירצה להגיב, יוכל להגיב באיזשהו שלב למועצה, ואנחנו נתייחס לכך ברצינות.

דורית ענבר: אנחנו ניתן זמן מצומצם, כי אנחנו גם רוצים להכניס את התיקונים הללו לתוקף כמה שיותר מהר.

דורית ענבר: אני מקווה ומאמינה שהמועצה תאשר את התיקונים הללו, והם ייכנסו לתוקף בהקדם.

מיכאל איתן: בהנחה שאנחנו מוחקים את הסעיף שאותו אנחנו הצענו כאחת הגרסאות, האם אפשר לתת לנו חמש דקות לנסח את הכלל שנותן הנחיה ומחייב את המועצה באופן כללי בלבד, לאפשר את השליטה של המנוי ולא לקלוט ערוצים מסוימים?

אברהם פורז: אבל יש לה סמכות כזאת.

אברהם פורז: היא תנסח הוראה כזאת.

אברהם פורז: הרי היא מדברת על כך שהיא תעשה את זה, ואלה יהיו כללים של המועצה.

ראובן ריבלין: היא הצהירה על זה לפרוטוקול.

ראובן ריבלין: האם השאלה היא טכנית או שאלה מהותית?

מיכאל איתן: היא מהותית רק ברמה העקרונית, ואם אתם תתנגדו, אני אוריד אותה.

מיכאל איתן: אני לא נכנס כעת לוויכוח בינינו, כי יש דעות ועמדות שונות, אבל אם אנחנו יכולים לחזק את העיקרון שבסופו של דבר, נותנים למנוי כוח ביד, וזה לא עולה לנו בבעיות טכנולוגיות, אני חושב שהכנסת עיקרון כזה צריכה להיות בחקיקה.

אברהם פורז: מה תכניס?

אברהם פורז: יש סמכות מלאה של המועצה.

יגאל ביבי: על ההסתייגות.

אברהם פורז: אתם כרגע מבקשים שזאת תהיה דעת הרוב.

ראובן ריבלין: אני בהחלט חושב שהכנסת פעלה בצורה נכונה.

ראובן ריבלין: הסמכות צריכה להיות בידי המועצה.

ראובן ריבלין: המועצה שמעה בקשב רב את הגיגי לבם של נבחרי העם, ובלי כל ספק היא תעשה כל מה שלאל ידה על-מנת להעביר את ההחלטות האלה במועצה.

ראובן ריבלין: אני אעשה כל מה שאני יכול לעשות, מבחינת השפעתי כשר, על-מנת שדבר הכנסת יישמע ויובא לידיעת כל חברי המועצה, ואכן כך יהיה, משום שזה חוצה את הציבוריות הישראלית לרוחב.

ראובן ריבלין: אני חושב שהכנסת נהגה נכון, ואני אכבד את החלטתה בכל הקשור אליי.

אברהם פורז: חברת-הכנסת חזן, את היית שותפה להצעת איתן.

אברהם פורז: האם גם את מסכימה להסתפק בעמדה הזאת?

נעמי חזן: אני מסכימה להסתפק בעמדה הזאת.

יגאל ביבי: אני רוצה לומר בשמי ובשם החברים, שאני שמח שחוק הבזק מתקדם.

יגאל ביבי: אני מברך את חברי-הכנסת רונן, טיבי, קליינר, מיקי איתן, חזן ואת כולם, על כך שאנחנו קודם כל מקדמים את חוק הבזק.

אברהם פורז: לפי הסדר, אנחנו נצביע מי בעד לכלול בחוק את הצעת חברי-הכנסת יגאל ביבי, וקנין וגאגולה.

אברהם פורז: אם ההצעה לא תתקבל, היא תהפוך להסתייגות.

נחום לנגנטל: אם אתה מקיים הצבעה, אני מבקש להודיע הודעה, כי יש פה בעיה.

נחום לנגנטל: במובן החוקי, נעשו פה מעשים חוקיים, אבל במובן החברי יש לי הרגשה מאד מאד רעה כלפי כמה אנשים פה בוועדה.

נחום לנגנטל: מאחר שכבר הגיעו לפשרה, זה כבר לא רלוונטי, אבל לפני כ-10 דקות שמעתי שמישהו דאג כמובן להחתים את חברי-הכנסת הערבים, שבשמם אני יושב פה על-מנת שאני אהיה יושב-ראש הוועדה לבטיחות בדרכים.

ראובן ריבלין: צריך להודיע על זה במליאה.

נחום לנגנטל: לא צריך.

נחום לנגנטל: הדבר הזה נעשה כדי שאני אהיה חבר קבוע פה, והם מבקשים ממני שאני לא אשתתף בהצבעה כאן על תיקון מס' 24 לחוק הבזק.

אחמד טיבי: אל תגיד חברי-הכנסת הערבים.

נחום לנגנטל: אותם אנשים שחתמו.

אחמד טיבי: חברי-הכנסת הערבים כקולקטיב?

נחום לנגנטל: אשר על כן, בהצבעה שעכשיו תקיים, אי הצבעתי לא נובעת כתוצאה מנקיטת עמדה, אלא כתוצאה מכך שמנעו ממני את האפשרות להצביע.

אברהם פורז: חבר-הכנסת לנגנטל, אני רוצה לומר לך שקודם כל ידי היתה במעל, ואני אומר את זה באופן הכי גלוי, כי גם אתה דיברת באופן גלוי.

אברהם פורז: אתה עושה פה עבודה מצוינת בתור יושב-ראש ועדת המשנה לעניין בטיחות בדרכים, ואני מברך את שתי הסיעות – סיעה אחת שהתפלגה – על שנתנו לך את המקום הזה.

אברהם פורז: לדעתי, הן לא נתנו לך את המקום הזה כדי שתכריע בנושא הזה.

אברהם פורז: אני פניתי אליהן.

נחמה רונן: מה זאת אומרת?

מיכאל איתן: אם למפד"ל יש חמישה חברי-כנסת, לא יכולים להיות להם שני נציגים בוועדה.

אברהם פורז: מי שנתן לחבר-הכנסת לנגנטל את המקום כדי לטפל בנושא בטיחות בדרכים, מותר לו גם להגיד שהוא לא רוצה שהוא ישתתף בהצבעה בנושא שנוי במחלוקת.

נחמה רונן: מותר לו, אבל לא צריך לדחוף אותו לזה.

אברהם פורז: אני דחפתי אותו, ואני חושב שפעלתי נכון.

אברהם פורז: הצבעה

אברהם פורז: נגד – 8

אברהם פורז: רבותיי, ההצעה נפלה.

אברהם פורז: חבר-הכנסת ביבי, האם אתם מבקשים אפשרות להכניס אותה כהסתייגות?

יגאל ביבי: כן.

אברהם פורז: היא נרשמת בזה כהסתייגות.

יצחק וקנין: חבר-הכנסת פורז, אני חייב להגיד לך שמה שקרה לחבר-הכנסת לנגנטל זאת הנבזות הפוליטית הכי גדולה שיכולה להיות.

יצחק וקנין: זאת בושה וחרפה לפוליטיקה.

יצחק וקנין: מה קורה לכם?

יצחק וקנין: גם במקומי יושב בוועדת החוץ והביטחון חבר-כנסת מהאיחוד הלאומי, אז אני אוציא אותו ברגע האחרון?

אברהם פורז: אם יהיה משהו שנוגד את השקפת עולמך.

יצחק וקנין: אוי ואבוי אם ככה מתנהגים.

ראובן ריבלין: חבר-הכנסת וקנין, מה יקרה אם הוא יצביע בעד מלחמה, והרב יחליט על שלום?

ראובן ריבלין: בטוח יחליפו אותו.

אברהם פורז: ואם היו חמישה בעד ההצעה, מה זה היה עוזר לך?

מיכאל איתן: במהלך הימים האחרונים, ולאור העובדה שהוועדה נתנה גיבוי מלא לרעיון, הממשלה לרבות האוצר, החליטו לאמץ את הרעיון.

מיכאל איתן: היו להם השגות שונות לגבי גובה הסכומים וקצב ההתקדמות.

מיכאל איתן: התנהל משא ומתן, שהגיע לסיומו המוצלח העקרוני בישיבה שהתקיימה אתמול במשרדו של שר התקשורת.

מיכאל איתן: במשך הלילה עסקנו בניסוחים.

מיכאל איתן: ברגע זה צלצלו אליי, ואמרו לי ששר האוצר בעצמו אמר:

מיכאל איתן: כרגע אני חותם על הסיכום.

אברהם פורז: האם מבחינה פורמלית, אתה מוותר על הסעיף?

מיכאל איתן: לא כרגע.

מיכאל איתן: אני מבקש שיראו לי את המכתב החתום.

מיכאל איתן: אני מבקש לקבל מקסימום חצי שעה, ובינתיים אתם תטפלו בשאר הדברים, שכן אתה לא נועל עכשיו את הישיבה.

אתי בנדלר: אז בואו נגמור בינתיים לטפל בדברים האחרים.

אתי בנדלר: צריך לטפל בהחלטה של הוועדה לגבי איחוד שתי הצעות-החוק.

אברהם פורז: חבר-הכנסת איתן, בהסכמתך אנחנו נאחד את הצעת-החוק הפרטית של שנינו עם ההצעה הממשלתית, ונביא את שתיהן למליאה בצוותא.

אברהם פורז: עוד לא איחדנו את זה עד עכשיו, אז אנחנו מחליטים לבקש מוועדת הכנסת לאחד את הצעת-החוק הפרטית שלך ושלי.

אתי בנדלר: הצעת-החוק הפרטית שלך מדברת על האינטרנט.

אברהם פורז: לא על האינטרנט.

אברהם פורז: אני מדבר על ההצעה שלי שהוא חתום עליה, והיא תאוחד עם ההצעה הממשלתית.

אברהם פורז: מי בעד?

אברהם פורז: מי נגד?

אברהם פורז: בעד – 2

אברהם פורז: נמנעים – אין

אברהם פורז: שניים בעד ואף אחד לא נגד איחוד ההצעות.

אתי בנדלר: אני מבינה שזה מותנה רק בכך שוועדת הכנסת תתכנס היום ותאשר את הבקשה, כי אנחנו היום מניחים את הצעת-החוק.

אברהם פורז: מיד בתום הישיבה, אנחנו נאמר למנהלת הוועדה לבקש בדחיפות מוועדת הכנסת להתכנס ולאשר את האיחוד.

מיכאל איתן: צריך גם להודיע למליאה על ביטול ההצעה שלי בנושא אינטרנט מהיר.

אברהם פורז: היא תישאר פה בוועדה.

מיכאל איתן: למה?

אברהם פורז: מה אכפת לך?

אברהם פורז: תמיד תוכל להרוג אותה.

אתי בנדלר: אחד הסעיפים בהם דנה הוועדה ותיקנה אותו בדרכים שונות הוא סעיף 6לד לחוק העיקרי.

אתי בנדלר: סעיף 6לד לחוק העיקרי, עניינו בשימוש באפיקים.

אתי בנדלר: סעיף קטן (א1), כפי שהוא נשאר, הוא משולל הגיון לחלוטין.

אתי בנדלר: לכן אני מבקשת אישור לתקן גם את כותרת השוליים וגם להחליף את נוסח סעיף קטן (א1) שבו, ובמקום הכתוב ייאמר: השר, בהתייעצות עם המועצה, רשאי לקבוע סדרי עדיפויות לעניין ערוצים ייעודיים.

אתי בנדלר: כל מה שנשאר להחלטתך זה לקבוע האם אתה רוצה שזה יהיה באישור ועדה או לא.

אברהם פורז: לא צריך אישור ועדה.

אריק רשף: השם של סימן ט' היה במקור: שימוש באפיקים וערוצים ייעודיים.

אברהם פורז: זה עניין טכני, אז תדבר עליו עם הגברת בנדלר.

אריק רשף: אבל בכל זאת, זה חלק מהתיקון.

אריק רשף: השארנו רק "ערוצים ייעודיים", וצריך להחזיר את השם "שימוש באפיקים וערוצים ייעודיים".

אתי בנדלר: אני לא זוכרת.

אתי בנדלר: תיקנו גם את הכותרת ל"העברת שידורים והערוצים הייעודיים".

אברהם פורז: יכול להיות שצריך להכניס את התיקון שמר רשף מציע.

אברהם פורז: לגבי עניין התמורה, חבר-הכנסת איתן, אנחנו נקבע את הישיבה לשעה 13:30.

ראובן ריבלין: גברתי היועצת המשפטית, האם ברור שבניסוח ייאמר "חוק התקשורת (שידורים ובזק)"?

אריק רשף: "(בזק ושידורים)".

ראובן ריבלין: אני הייתי אומר "(שידורים ובזק)", כדי להרחיק את המילה בזק.

ראובן ריבלין: השבוע קיבלתי מכתבים, שבהם נאמר שבארצות-הברית למשל בעיתונות המקצועית נאמר שחוק הבזק נדחה, ולכן מניות בזק יורדות.

אברהם פורז: עכשיו זה נקרא "חוק התקשורת (שידורים ובזק)".

אתי בנדלר: "(בזק ושידורים)", אדוני היושב-ראש.

ראובן ריבלין: אני מעדיף שייאמר "(שידורים ובזק)".

אברהם פורז: אז אנחנו עושים רביזיה ומחליטים לשנות את סדר המילים, כך שייאמר "חוק התקשורת (שידורים ובזק)".

אברהם פורז: מי בעד?

אברהם פורז: בעד – רוב

אברהם פורז: הוחלט לשנות את סדר המילים ולומר "חוק התקשורת (שידורים ובזק)".

אברהם פורז: אישרנו את הנוסח "חוק התקשורת (שידורים ובזק)".

אברהם פורז: הסכמנו על שינוי נוסח של סעיף 6לד(א1), ואני מחמת הפזיזות ומתוך אי הבנת העניין, ויתרתי על אישור ועדת הכלכלה.

אברהם פורז: לדעתי, אסור לוותר על הצורך באישור ועדת הכלכלה.

אברהם פורז: אנחנו צריכים את הסכמת השר, ולכן אנחנו נקיים רביזיה ונחזיר את אישור ועדת הכלכלה.

ראובן ריבלין: אין בעיה.

אברהם פורז: בזה פתרנו את אישור ועדת הכלכלה.

אברהם פורז: חבר-הכנסת איתן, מה לגבי הסעיף של הפער הדיגיטלי?

מיכאל איתן: לקראת סיומו של החלק הראשון של הישיבה, אני הודעתי שאני ממתין למכתבו של שר האוצר, שבמסגרתו יהיה לי מימוש של הסיכום שהושג אמש בלשכה של שר התקשורת, באשר לפעולות שהממשלה תבצע בנושא צמצום הפערים הדיגיטליים החברתיים בשכונות השיקום.

מיכאל איתן: במכפלה של 50 המרכזים ועלות כל מרכז, נפלה איזושהי טעות, ובמכתב עצמו במקום שהאוצר יתקצב סכום של עד 40,000,000 שקל בשנת התקציב 2002, צריך להיות עד 49,000,000 שקל.

מיכאל איתן: נמצא כאן נציג האוצר.

אברהם פורז: האם זה מקובל עליך, מר לוי?

אמיר לוי: כן, מקובל.

מיכאל איתן: לגבי הסעיף בשנת 2003, במקום הביטוי "90,0000,000", צריך להיות "106,000,0000" שקל.

אברהם פורז: האם גם לזה אתה מסכים, מר לוי?

אמיר לוי: כן, אבל המכתב הזה הוא לא חלק מהחלטת הוועדה.

מיכאל איתן: אני רק מבהיר את הדברים, כדי שלא תהיינה בעיות.

מיכאל איתן: שר האוצר אמר לי טלפונית, שהוא מסכים, ומר אמיר לוי אמר לי: אני מסכים לחלק הראשון.

אמיר לוי: אם השר אמר, הוא יעמוד מאחורי דבריו.

אמיר לוי: החלק הראשון – זה גם 2001 וגם 2002, ואין עם זה שום בעיה.

ראובן ריבלין: 2002-2003.

מיכאל איתן: אני רוצה דייקנות, כי אחר-כך יש אי הבנות.

מיכאל איתן: אני מחדד את דבריו של מר לוי.

מיכאל איתן: מר לוי אומר, שמבחינת אגף התקציבים אין בעיה לגבי התיקון והשינוי ל-49,000,000 שקל, ולגבי התיקון השני הוא אומר, שאם השר אכן אמר את הדברים, אנחנו נבצע את הדברים.

מיכאל איתן: ראשית כל, אני רוצה להודות לוועדה על כך שעבודתה לא היתה לריק, כי לולא הוועדה, לא היינו מגיעים עד הלום.

מיכאל איתן: אני גם רוצה להודות לאוצר ולשר האוצר, על כך שלא רק שהם קיבלו את העניין, אלא הם הפכו אותו לתכנית שלהם.

מיכאל איתן: אני מקווה מאד, שכולנו נזכה לראות את הפרות מהדברים שעשינו היום, ונוכל לראות עשרות מועדונים ברחבי השכונות ועיירות הפיתוח, וילדים שצמאים לשעות מחשב - כי אין להם בבית מחשב - ימלאו את המקומות הללו בהמוניהם, במקום ללכת למקומות אחרים פחות קונסטרוקטיביים.

מיכאל איתן: תודה רבה.

אתי בנדלר: מדובר בהוספת סעיף 54א לחוק העיקרי, שעניינו צמצום פערים בתחום המחשוב.

אברהם פורז: קודם כל, אני מעלה להצבעה את ההצעה לקיים רביזיה על סעיף 86, צמצום פערים בתחום המחשוב.

אברהם פורז: מי בעד?

אברהם פורז: מי נגד?

אברהם פורז: בעד – 2 נגד – אין נמנעים – אין הרביזיה על סעיף 86 שדן בצמצום פערים בתחום המחשוב התקבלה.

אברהם פורז: שניים בעד ואין נגד, והסעיף פתוח.

אברהם פורז: לאחר ההסברים שנתן לנו חבר-הכנסת איתן, הוא מציע שהסעיף הזה יושמט מנוסח החוק, והוא מסתפק בהתחייבויות שניתנו לו על-ידי משרד האוצר.

מיכאל איתן: לא לי, הן ניתנו לוועדה.

אברהם פורז: הן ניתנו לו ולוועדה, וגם נמסרו הבהרות בהסכמתו של מר לוי, נציג אגף התקציבים.

אברהם פורז: ולפיכך, אני מציע שאנחנו ניעתר לבקשתו של חבר-הכנסת איתן, שהוביל את העניין הזה.

אברהם פורז: אני באמת רוצה לברך אותך על ההישג הגדול הזה.

אברהם פורז: לדעתי, יש פה הישג חשוב מאין כמותו, כי אני יודע שלמשרד האוצר יש תמיד שמיכה קצרה, ומה שלא יהיה, תמיד חסר תקציב.

ראובן ריבלין: צריך לשבח את האוצר בעניין זה.

אברהם פורז: מי בעד ביטול הסעיף הזה?

אברהם פורז: בעד – 2 נגד – אין נמנעים – אין הוחלט להשמיט את סעיף 86, שדן בצמצום פערים בתחום המחשוב.

אברהם פורז: הסעיף הזה יורד.

ראובן ריבלין: זה סעיף שחשוב פי אלף מכל הפורנוגרפיה.

אברהם פורז: מר לוי, מה לגבי סיפור התמורה?

אמיר לוי: אני מבקש למסור הודעה בשם השרה ציפי לבני.

אמיר לוי: היא אישרה את ההסכם שנחתם בשבוע שעבר.

אמיר לוי: אי לכך, אנחנו מבקשים שהגרסה שתעלה למליאה היא הגרסה הקצרה, גרסת ימימה מזוז, שעל-פי הסכם שנחתם בין המדינה לבין - -

אברהם פורז: האם הוא כבר נחתם?

אמיר לוי: בשבוע שעבר.

אורי אולניק: הבעיה היא - -

אברהם פורז: אנחנו צריכים לנסח את זה באופן כזה, שזה יחול רק אם הם מחליטים לקחת את האופציה.

דוידה לחמן-מסר: כתוב: "השר רשאי ליתן לבעל זיכיון, או לחברה בעלת זיקה...

דוידה לחמן-מסר: רשיון כללי...

דוידה לחמן-מסר: לפי הוראות סעיף 4 ובכפוף לתנאים אלה: תוך 60 ימים...

דוידה לחמן-מסר: בעל הזיכיון ישלם למדינה תמורה לפי הקבוע בהסכם...והוא יהיה רשאי להמשיך...".

דוידה לחמן-מסר: רק זה נשאר, וכל שתי הגרסאות על הבורר ועל הפוסק יורדות.

אתי בנדלר: יש סעיף אחר שאומר, שאם הם לא קיבלו את הרשיון, חל עליהם הנוסח של החוק בנוסחו קודם.

אברהם פורז: אל"ף, הנוסח הזה מקובל עליי, אלא שצריך להיות ברור שזאת אופציה רק למקרה שהם החליטו לא להישאר בדין הקודם.

אמיר לוי: זה מופיע בהסכם.

אתי בנדלר: זה ברור, זאת הרישא.

אברהם פורז: האם להסכם יש תאריך?

אתי בנדלר: לפי ההסכם שנחתם, זה כבר לא רלוונטי.

אמיר לוי: יש סעיף בהסכם, שאומר שאם חברות הכבלים מחליטות שלא לקחת רשיון, אלא להישאר במשטר הישן, ההסכם הזה לא בתוקף, ואז אין תשלום תמורה.

דוידה לחמן-מסר: הסעיף הזה ממוקם רק במקום שבו בעל זיכיון מבקש רשיונות אחרים.

אברהם פורז: הגברת שטרנבך, נאמר לי שזה גם כתוב בהסכם, שאם החלטתם לא ללכת על זה - -

אתי בנדלר: האם אתם רוצים לכתוב "שנחתם מערב תחילת החוק"?

אמיר לוי: לא, אל תכניסי את זה.

אמיר לוי: תשאירי את הנוסח כמו שהוא.

אתי בנדלר: האמת היא שזה חסר משמעות, הרי זה מה שנחתם.

אמיר לוי: זה לא משנה, היא אישרה את זה היום.

אמיר לוי: תשאירי את זה כמו שזה מופיע עכשיו.

אתי בנדלר: הנוסח הוא: "בעל הזיכיון ישלם למדינה תמורה לפי הקבוע בהסכם שנחתם בין המדינה לבעלי הזיכיונות, בשל כך שהם יהיו רשאים להמשיך ולהפעיל את תחנת השידור, בכפוף להוראות חוק זה ולרשיונות שיינתנו, גם לאחר תום תקופת הזיכיון, וזאת על אף האמור בסעיף 6יא(ב) ויתר הוראות החוק, כנוסחם ערב תחילתו של תיקון 25".

אברהם פורז: אם זה מקובל על כולנו, אנחנו מחליטים לעשות רביזיה בסעיף הזה ולתקן אותו ולשנותו באופן כזה, שהתמורה תשולם על בסיס הסכם.

אברהם פורז: מכיוון שיש הסכם, אפשר למחוק את הסעיפים הדנים בכל הפרוצדורה שנקבעה לגבי דרך אחרת לקביעת התמורה בהיעדר הסכמה.

אברהם פורז: ובכפוף לכל הדברים הללו, לא נותר לנו אלא לקבוע שהוועדה מבקשת להביא את החוק לקריאה שנייה ושלישית.

אברהם פורז: אנחנו קודם כל מאשרים אותו לקריאה שנייה ושלישית.

אברהם פורז: אני רוצה להודות לכל המשתתפים, והרשימה שלהם היא ארוכה.

אברהם פורז: אם יהיה לנו זמן, אנחנו נכתוב רשימה ונברך ונשבח את מי שצריך לשבח.

ראובן ריבלין: אני רק רוצה לומר מילה אחת, ערב סיומה של העבודה הרבה שנעשתה בוועדת הכלכלה, בראשותו של אברהם פורז, ולהודות בשם אנשי משרד התקשורת לדורותיהם – כי יש לנו כבר חילופי דורות מאז התחילו לדון בחוק – ליושב-ראש הוועדה ולצוות הנפלא שלו על כך שהם עשו עבודה מעמיקה, כאשר הם גישרו על כל מיני פערים ועל כל מיני ניגודי אינטרסים כאלה או אחרים, ועמדו במעמסה.

ראובן ריבלין: יצא תחת ידם אחד החוקים היותר חשובים בנושא התקשורת, ועל כך התודה.

ראובן ריבלין: משרד התקשורת תמיד יזכור שהחוק הוא חוק הקשור לאברהם פורז, וינציח אותו כחוק אברהם פורז.

אברהם פורז: קודם כל, אני רוצה להודות לשר על דברי התודה.

אברהם פורז: אני חושב שאני מדבר גם בשמי וגם בשם אנשי הצוות מהכנסת.

אברהם פורז: אני ממש רוצה להודות לך, אדוני השר.

אברהם פורז: אני חושב שלא נתקלתי עד היום בכל השנים שאני בכנסת בשר שבא באופן מתמיד כמוך לישיבות של ועדה, הדנות בחוק שחשוב לו.

אברהם פורז: אני ממש רוצה לשבח אותך.

אברהם פורז: אני חושב שאתה מגלה מסירות ודבקות.

אברהם פורז: לא ראיתי שר כמוך.

אברהם פורז: אני חושב שזה דבר טוב ששר משתתף בכל ישיבות הוועדה.

אברהם פורז: אני חושב שאתה ממש ראוי לתודה.

אברהם פורז: אני גם חושב שהיתה בינינו הבנה גדולה.

לאה ורון: זה הרגע להזכיר, שהשר הקודם חשב שזה ייקח שלוש שנים.

אברהם פורז: גברתי מנהלת הוועדה, האמת היא שאני חוקקתי את החוק הזה מהר רק מסיבה אחת, כדי לא לתת לפואד את התחושה שהוא צדק.

אמיר לוי: כמה זמן זה לקח?

לאה ורון: שמונה חודשים.

ראובן ריבלין: אמרנו שעד סוף יולי החוק יחוקק, וצריך רק היום לאמץ את ההסכמה שניתנה בוועדה על-ידי כל מרכיבי הכנסת, או על הרוב המכריע של הכנסת, ושהכנסת גם תאמץ את ההסדר שהוסדר פה, על-מנת לאפשר למועצה להיות הרגולטור היחיד על תוכן בכל הנושאים הקשורים בחיי החברה בישראל.

אברהם פורז: אני גם אודה לכם במליאה, אבל אני כמובן רוצה להודות לדידי לחמן-מסר, לאורי אולניק, לאריק רשף, לדורית ענבר, למוקדי וגם לנציגים של כל הגופים האינטרסנטים, כמו עידו דיסנצ'יק.

אברהם פורז: חשוב מאד לשמוע גופים, כי גם אינטרסנט אומר לפעמים דברים נכונים.

אברהם פורז: כמו שלפרנואיד יכולים להיות אויבים, כך גם אינטרסנט לפעמים צודק.

אברהם פורז: מאחר שהיו פה באמת ניגודים בין חלק מהגופים והרצונות היו שונים, הדברים גם באו לידי ביטוי, ואני חושב שהעובדה ששמענו את כולם רק עזרה לי, לדעתי, לקבל החלטות יותר טובות.

אברהם פורז: אני מניח שמחר בערב החוק יגיע למליאת הכנסת להצבעה.

אברהם פורז: לצערי הרב, החוק הזה קיבל תפנית, כך שהדרמה העיקרית היא סביב השידורים המכונים פורנוגרפיים.

אברהם פורז: זה מה שמעניין את התקשורת ועל כך אני מתראיין בתקשורת, כי יתר הדברים פחות מעניינים, וחבל.

דוידה לחמן-מסר: מכיוון ששר התקשורת הודה בשם משרד התקשורת, אני מרשה לעצמי גם בשם משרדי האוצר והמשפטים להודות לך.

דוידה לחמן-מסר: אמנם לא תמיד היינו תמימי דעים כל משרדי הממשלה, אבל אני חושבת שיחד נרתמנו בעזרתך למשימה, כדי להביא את החוק הזה לנקודה שאליה הוא הגיע.

דוידה לחמן-מסר: אנחנו מאד מודים לך על כך שלקחת על עצמך את המעמסה להוביל את השיירה המקרטעת הזאת אל חוף מבטחים.

אברהם פורז: לפעמים אני נוזף באנשים שאני מאד מעריך את עבודתם ואת תרומתם, ועל כך אני לפעמים מצטער, אבל נדמה לי שאני לא יותר גרוע מאחרים.

אברהם פורז: תודה רבה לכולם, אני נועל את הישיבה.